Berugte juweledief (86) weer aangekeerDoris Payne (Januarie 2016) Foto: AP Photo/John Bazemore, File ŉ Berugte juweledief met ŉ misdaadloopbaan wat oor ses dekades strek, is weer aangekeer toe sy gesteel het. Doris Payne (86) is Maandag by ŉ Walmart-winkel in hegtenis geneem nadat sy goedere ter waarde van $86.22 (ongeveer R1 100) gesteel het, het die Chamblee-polisie in Georgia, VSA, gesê. ŉ Dokumentêre fliek oor Payne se lewe, The Life and Crimes of Doris Payne, het in 2013 verskyn. In ŉ onderhoud met The Associated Press in 2016 het sy ruiterlik erken sy was ŉ dief. Sy is ŉ bekende in juwelekringe en owerhede voer aan sy het al duur juwele uit winkels oor die wêreld heen gesteel. Haar prokureur, Drew Findling, het egter gesê hierdie geval is anders. “Dit is in skrille kontras met die sake van die verlede. Ons praat nie hier van duur juwele nie. Dit is in hierdie geval dit wat ŉ 86-jarige vrou nodig het om daagliks te oorleef: kos en medikasie.” Die polisieverklaring het nie besonderhede oor die goedere wat Payne glo wou steel nie. Findling het gesê hy het na die polisieverklaring gekyk, maar hy moet nog kringtelevisiebeeldmateriaal bestudeer om te sien wat gebeur het. Payne is in hegtenis geneem toe ŉ werknemer van Walmart ŉ veiligheidswag in kennis gestel het dat Payne sommige items in haar waentjie gelaai het, maar ander items in haar handsak en ŉ inkopiesak gelaai het. Payne het vir die items in haar waentjie betaal, maar nie dit wat sy in haar handsak of inkopiesak gelaai het nie. Toe sy die winkel wou verlaat, het die veiligheidswag en werknemer haar voorgekeer. Terwyl sy in die Chamblee-tronk was, het die polisiebeamptes ontdek dat sy ŉ elektroniese enkelmonitor dra, omdat sy vrygelaat is op parool ná ŉ vorige inhegtenisneming in DeKalb. Sy het in Maart skuld erken op ŉ aanklag van winkeldiefstal nadat owerhede gesê het sy wou in Desember 2016 ŉ halssnoer ter waarde van $2 000 (byna R26 000) van ŉ Von Maur-winkel steel. Payne se enkelmonitor sou oor 10 dae verwyder word, maar sal nou waarskynlik na DeKalb geskuif word omdat sy die voorwaardes van haar parool oortree het. Payne het in Wes-Virginia grootgeword en het as tiener saam met haar gesin na Ohio verhuis. Owerhede sê sy het al minstens 22 skuilname gebruik oor die jare heen en waarskynlik meer kere met diefstal weggekom as die kere wat sy gevang is. Die Jewelers’ Security Alliance het in die 1970’s reeds ŉ waarskuwing oor haar uitgereik. Payne het aan AP gesê sy was nog ŉ kind toe ŉ vriendelike winkeleienaar haar toegelaat het om horlosies aan te pas en sy het toe vergeet dat sy die juwele dra. Sy het verduidelik sy het ontdek dat, indien iemand se aandag deur iets eenvoudig afgelei word, dit maklik is om met ŉ sieraad in haar hand te verdwyn. Haar misdaadloopbaan het in haar 20’s begin toe sy besef het dat sy finansieel sou kon oorleef deur juwele te steel.